**Tlačová správa**

 V Piešťanoch, 19. novembra 2024

**APPA oslavuje 15 rokov. Charitatívna aukcia patrí k jej najstarším projektom a už 14 rokov spája umenie a pomoc rodinám v núdzi.**

Tento rok sa jesenná aukcia uskutoční **28. novembra 2024 v priestoroch Galérie UMELKA**. Opäť bude oslavou slovenského súčasného umenia a ponúkne [66](https://aukcia.appa.sk/diela/) výnimočných umeleckých diel od [49 slovenských autorov](https://aukcia.appa.sk/umelci/).

**Výťažkom z aukcie budú podporené rodiny, v ktorých žije dieťa alebo dospelý so zdravotným znevýhodnením.**

Získané financie pomôžu šiestim rodinám z Klubu APPA, ktoré sa starajú o členov so špeciálnymi potrebami. Tieto rodiny sa každodenne stretávajú s náročnými výzvami a potrebujú finančnú podporu pri zabezpečovaní špeciálnych terapií, pomôcok a rehabilitácií. *"Aukcia APPA je príležitosťou nielen pre zberateľov umenia, ale aj spôsobom, ako spájať umenie s charitou. Každý nákup umeleckého diela prispieva k zlepšeniu života tých, ktorí to najviac potrebujú,"* uviedla Miriam Juhanesovičová, predsedníčka [APPA](https://appa.sk/o-nas/).

Aukcia je výsledkom dlhoročnej spolupráce APPA s Nadáciou TA3, Televíziou ta3 a poprednými slovenskými výtvarníkmi, ktorí do nej darujú svoje diela väčšinou bez nároku na honorár.

**Online aukcia, výstava a živé licitovanie v UMELKE**

Aukcia bude prebiehať v dvoch fázach. Online aukcia sa začne 22. novembra 2024 na webovej stránke www.aukcia.appa.sk , kde si záujemcovia môžu dražiť vybrané diela až do 27. novembra. Tento online formát umožňuje podporu dobročinných aktivít aj tým, ktorí nemôžu prísť osobne.

Živá aukcia sa uskutoční 28. novembra v Galérii UMELKA. Licitovanie povedie kunsthistorička Mgr. Nina Gažovičová. Akciu bude moderovať Soňa Müllerová a o hudobný program sa postará duo Quote My Name a Estrella.

Pred samotnou aukciou sa v Galérii UMELKA uskutoční od 22. do 28. novembra aj výstava diel.

**Transparentná a cielená pomoc**

Výťažok z aukcie bude venovaný konkrétnym, vopred vybraným rodinám, ktoré vyhľadali pomoc v APPA. Medzi podporenými sú čoskoro dvojročný Samko a dvanásťročný Jožko, ktorí potrebujú liečbu kmeňovými bunkami, štvorročný Vladko, päťročný Dominik, pätnásťročný Viliam, ktorí potrebujú rehabilitácie a štyridsaťosemročný Ján, ktorému by uľahčil a skvalitnil život elektrický vozík.

**Úspechy CHAS v priebehu rokov**

Za 14 rokov organizovania aukcií sa APPA podarilo vyzbierať takmer 352 000 eur, ktoré pomohli 89 rodinám so zdravotným znevýhodnením. Doteraz sa dražilo 573 diel. *"Sme nesmierne vďační za každú podporu - predovšetkým výtvarníkom, ktorí do aukcie venujú svoje diela, dražiteľom, ktorých každoročne pribúda, ale aj partnerom, ktorí nám s aukciou pomáhajú. Vďaka nim tento projekt už 14 rokov rozvíjame,"* povedala Juhanesovičová.

**Kontakt:** Mgr. Katarína Beňová, copywriter, +421918432878, benova@appa.sk